**3. Poglavje – GRADIVO 3 (popravek 2)**

**SPLOŠNA NAVODILA ZA ZAVAROVANJE PREMOŽENJA**

**JAVNEGA PODJETJA KOMUNALNO PODJETJE VRHNIKA, d.o.o. za leti 2021 in 2022**

**POMEN POJMOV**

**Zavarovalec**

oseba, ki sklene zavarovalno pogodbo.

**Zavarovanec**

oseba, katere premoženje in/ali premoženjski interes je zavarovan.

**Polica**

listina o zavarovalni pogodbi.

**Premija**

znesek, ki ga zavarovalec plača zavarovalnici.

**Zavarovalnina ali odškodnina**

znesek, ki ga zavarovalnica plača po zavarovalni pogodbi.

**PREMOŽENJSKA ZAVAROVANJA**

1. **člen**

**PREDMET ZAVAROVANJA**

1. Gradbeni objekti, oprema, drobni inventar, čistilne naprave, vakuumska postaja, javna razsvetljava (drogovi s svetilkami), ostale naprave in stroji ter zaloge v lasti in uporabi ali upravljanju Javnega podjetja Komunalnega podjetja Vrhnika, d.o.o. (v nadaljevanju zavarovanec);
2. Gradbeni objekti, oprema, drobni inventar, ostale naprave in stroji ter ostali gradbeni objekti, ki niso našteti v točki 1. in so v lasti, uporabi ali upravljanju zavarovanca;
3. Vse elektronske naprave, vključno z obratovalnimi programi (Software), v kolikor so pripravljene za obratovanje in so bile skladno z določili predane v obratovanje in profesionalno uporabljane:
4. Računalniška in komunikacijska tehnika ter pisarniški aparati;
5. Merilna, preizkusna in krmilna tehnika, elektronske blagajne in tehtnice;

Vedno je zavarovana tudi pripadajoča oskrbovalna tehnika.

1. Vse vrste računalnikov in računalniške opreme, naprav ter inštalacije, ki niso našteti v točkah 1. do 3. in so v lasti, uporabi ali upravljanju zavarovanca;
2. Gradbeni objekti, oprema in druga osnovna sredstva v času gradnje oziroma montaže, ki so v lasti, uporabi ali upravljanju zavarovanca;
3. Vgrajene instalacije v zgradbi, vključno s klimatskimi napravami, varnostno-alarmnimi napravami, sprejemniki in krmilnimi napravami avtomatskih vrat in dvigal, telefoni (razen mobilni telefoni), telefonske centrale, telefaksi;
4. Stvari od točke 1. do vključno 6., ki se nabavijo, zgradijo ali drugače pridobijo med trajanjem zavarovanja, so zavarovane takoj, ko je nevarnost rizika prešla na zavarovanca. Enako velja za nove investicije v teku, vendar največ do 15% zavarovalne vsote;
5. Gradbeni objekti v gradnji (novogradnje, dograditve, nadgradnje, popravila, adaptacije);
6. Gradbeni in instalacijski material ter gradbeni deli in elektro-strojna oprema, ki so namenjeni za vgraditev izključno v zavarovani objekt, njihova vrednost je zajeta v predračunski vrednosti objekta;
7. Oprema in pomožni objekti za izvajanje gradbenega objekta (pomožne gradnje, zidane ali lesene barake za skladišča, delavnice…), ki so v celoti vračunani v predračunski vrednosti gradbenega objekta, razen osnovnih in obratnih sredstev izvajalca del;
8. Pomožni gradbeni material (gradbeni les, leseni montažni elementi…) in orodje v uporabi ter oprema in pomožni objekti za izvajanje objekta v gradnji, ki sploh niso ali pa le delno zajeti v predračunskem znesku objekta v gradnji in so last zavarovanca.
9. **člen**

**ZAVAROVANE NEVARNOSTI IN OBSEG ZAVAROVANJA**

**Zavarovanje mora kriti naslednje nevarnosti:**

1. Uničenje, poškodovanje ali izginitev, in sicer:
   * 1. a) vseh stvari, ki so predmet zavarovanja zaradi: požara, strele, eksplozije, viharja (neurja), toče, udarca zavarovančevega motornega vozila ali premičnega delovnega stroja, padca letala, manifestacije in demonstracije, ter dodatnih nevarnosti : izliva vode, poplave, meteornih vod, vandalizma, udarca neznanega motornega vozila, gibanja ledu in snega, zmrzali, snežnega plazu, dežja, utrganja in zrušenja zemljišča, posedanja tal
     2. b) gradbene nezgode
     3. c) nespretnosti, malomarnosti in naklepa delavcev ali drugih oseb
     4. d) vlomne tatvine in navadne tatvine v objekt vgrajenih delov in opreme
     5. e) nastale škode na elektro-strojni opremi, ki je ali bo vgrajena v zavarovani objekt v gradnji, njena vrednost pa je zajeta v predračunski vrednosti objekta v gradnji
2. Odškodninsko odgovornost, ki izvira v celoti iz lastništva, posesti ali upravljanja objektov in naprav zavarovanca do tretjih pravnih in fizičnih oseb, ki te objekte in naprave uporabljajo ali utrpijo škodo v zvezi z njimi. Vključuje odgovornost za lastne delavce naročnika in odgovornost za čisto premoženjsko škodo. Škodo, ki je posledica uveljavljanja odškodninskih zahtevkov na osnovi civilnega prava, ker je iz dejavnosti, lastnosti ali pravnega razmerja, lastništva, posesti, uporabe in upravljanja stvari prišlo do:
3. telesne poškodbe, okvare zdravja ali smrti neke osebe,
4. uničenja, poškodbe ali izginitve stvari.

Zavarovanje krije tudi odgovornost za škodo iz posebnih nevarnostnih virov, ki ne izvirajo iz v polici navedene dejavnosti:

* odgovornost za škodo zaradi izgube ali izginitve stvari,
* odgovornost za čisto premoženjsko škodo, ki je posledica dejanja, opustitve ali napake, ni pa nastala niti na osebah niti na stvareh,
* zaradi uporabe ali posesti, zakupa ali užitka zemljišč, zgradb in prostorov, ki se uporabljajo izključno za namene zavarovanca,

Zavarovanje krije tudi odgovornost iz geodetske dejavnosti.

Zavarovanje krije tudi ekološke škode.

Zavarovanje krije tudi:

* odgovornost izvajalca gradbenih del do tretjih oseb
* pogodbeno odgovornost v času garancije
* odgovornost proti tretjim osebam v času garancije

Zavarovanje krije tudi PROIZVAJALČEVO ODGOVORNOST – zavarovani proizvod je voda za oskrbo vodovodnega omrežja, ki ga JP KPV, d.o.o. upravlja.

1. Ta člen (2. člen) Splošnih navodil za zavarovanje premoženja JP KPV opisuje vse zavarovane nevarnosti za vse zavarovalne vrste skupaj (POŽARNI riziko, riziko GRADBENEGA zavarovanja, …)

Zato pa je pod opisom nevarnosti točno navedeno kateri riziko naj vključuje opisano nevarnost – kot Priloga je točno naveden Razpisni obrazec kjer se naj ta nevarnost upošteva.

V kolikor pod opisom nevarnosti ni naveden Razpisni obrazec, potem upoštevajte kritja navedena v ponudbenih pismih pod tabelo.

Primeri:

1. Pri POŽARNEM riziku upoštevajte opis DODATNIH NEVARNOSTI + OPOMBE iz Razpisnega obrazca a-požar.
2. Pri GRADBENEM zavarovanju upoštevajte OPOMBE + DODATNE NEVARNOSTI iz Razpisnega obrazca d-gradbeno ter vse dodatne  požarne nevarnosti opisane v tem členu kjer ni posebej naveden Razpisni obrazec – ker se le-te nanašajo na GRADBENO zavarovanje.
3. Pri ostalih zavarovanjih upoštevajte OPOMBE iz vseh Razpisnih obrazcev (b, c, e, f, g, h,) ter opisane zavarovane nevarnosti tega člena.

**POŽARNO ZAVAROVANJE**

1. Uničenje, poškodovanje ali izginitev, in sicer:

vseh stvari, ki so predmet zavarovanja zaradi: požara, strele, eksplozije, viharja (neurja), toče, udarca zavarovančevega motornega vozila ali premičnega delovnega stroja, padca letala, manifestacije in demonstracije na dogovorjeno vrednost, vendar največ do knjigovodske nabavne vrednosti povišano za rast cen življenjskih potrebščin ter dodatnih nevarnosti pri gradbenem zavarovanju:

* + - Izlitja vode iz vodovodnih, toplovodnih, parovodnih in odvodnih (kanalizacijskih) cevi in zamašitve le teh
    - poplave, talne vode, visoke vode za gradbene objekte in opremo
    - meteorne vode, žledu in zmrzali za gradbene objekte in opremo
    - uničenja ali poškodovanja zavarovanih stvari po tretjih osebah zaradi zlonamernih objestnih dejanj - **brez odbitne franšize** na objektih, opremi in drogovih s svetilkami
    - zavarovani so stroški za čiščenje in rušenje zaradi poškodbe ali uničenja stvari za nekatere navedene lokacije
    - udarca neznanega motornega vozila
    - gibanja ledu in snega
    - zmrzali
    - snežnega plazu
    - dežja
    - utrganja in zrušenja zemljišča
    - posedanja tal

Zavarovanje krije tudi škodo zaradi samovžiga zalog blaga, če je uskladiščeno po ustreznih predpisih.

2. Zavarovane so vsakokratne količine zalog blaga po cenah posameznih vrst blaga, po katerih jih zavarovanec knjigovodsko vodi. Zavarovalnica krije škodo na zalogah tudi, če ta presega zavarovalno vsoto, max do 130 %. Načelo razmerja, kot posledica podzavarovanja se pri tem načinu zavarovanja ne upošteva.

**Priloga: Razpisni obrazec a – požar in zavarovalno tehnična dokumentacija**

**Razpisni obrazec d – gradbeno zavarovanje**

**STRELA**

1. Zavarovanje krije škodo, ki jo je na zavarovanih stvareh povzročila direktna strela s toplotno in rušilno močjo ali škodo, ki nastane zaradi udarca predmetov, ki jih je strela podrla ali vrgla na zavarovano stvar;

**EKSPLOZIJA**

1. Za eksplozijo se šteje nenadna sprostitev sile, ki nastane zaradi težnje pare in plinov po raztezanju. Po posodah (kotlih, ceveh ipd.) se šteje za eksplozijo, če stena posode popusti v tolikšni meri, da se pritisk v posodi v trenutku izenači z zunanjim pritiskom;
2. Zavarovanje pred nevarnostjo eksplozije krije tudi škodo na zavarovanih stvareh zaradi eksplozije, ki nastane pri kemičnem delovanju v notranjosti posod, tudi ko stene posode niso popustile;
3. To zavarovanje ne obsega nevarnosti jedrske eksplozije;
4. S tem zavarovanjem ni krita škoda zaradi:

* miniranja, ki ga opravi zavarovanec ali zaradi dovoljenega miniranja, ki ga opravijo drugi,
* eksplozij v prostoru za notranje zgorevanje (valj motorja), do katerih pride na strojih,
* eksplozij, ki so reden pojav v proizvodnem postopku,
* izbruha iz peči in podobnih naprav,
* eksplozije biološkega izvora,
* preboja zvočnega zidu,
* eksplozije, ki nastane v posodah, kotlih, ceveh itd. pod pritiskom zaradi dotrajanosti, izrabljenosti ali prevelike količine rje, kotlovca, usedlin, blata na posodi, krita pa je škoda na drugih zavarovanih stvareh zaradi eksplozije posode.

**VIHAR (neurje)**

1. Za vihar se šteje veter s hitrostjo najmanj 17,2 m/s ali 62 km/uro (osma stopnja po Beaufortovi lestvici). Šteje se, da je bil vihar, če je veter v kraju, kjer je poškodovana stvar, lomil veje in debla ali poškodoval dobro vzdrževane zgradbe.
2. Zavarovanje krije le škodo, ki nastane zaradi neposrednega delovanja viharja ali neposrednega udarca predmetov, ki jih je na zavarovano stvar podrl ali vrgel vihar. Krita je tudi škoda, ki nastane zaradi zamakanja padavin skozi odprtine, ki jih je napravil vihar.
3. S tem zavarovanjem ni krita škoda:

* zaradi zanašanja dežja, toče, snega ali drugih stvari skozi odprta okna ali druge odprtine na zgradbah, razen zanašanja skozi odprtine, ki jih je napravil vihar,
* zaradi dežja in drugih padavin, ki jo te povzročijo na stvareh na prostem (kopicah, stogih,…), kupih, pod nadstrešnicami in v odprtih zgradbah.

**TOČA**

* 1. Zavarovanje pred nevarnostjo toče krije škodo, ki nastane, kadar toča z udarcem poškoduje zavarovano stvar tako da jo razbije, prebije, odkruši, ali pa zavarovana stvar poči ali spremeni obliko. Krita je tudi škoda, ki nastane zaradi zamakanja padavin skozi odprtine, ki jih je naplavila toča.

**UDAREC ZAVAROVANČEVEGA MOTORNEGA VOZILA ALI PREMIČNEGA DELOVNEGA STROJA**

1. Zavarovanje krije samo škodo, ki nastane na zavarovanih zgradbah zaradi udarca

zavarovančevega motornega vozila ali zavarovančevega premičnega delovnega stroja.

**PADEC LETALA**

1. Zavarovanje krije škodo, ki nastane, kadar letalo katerekoli vrste (motorno ali jadralno, helikopter, raketa, balon,…) pade na zavarovano stvar ali udari vanjo.
2. Šteje se, da je nastala škoda, ki je krita s tem zavarovanjem, če je zavarovano stvar uničilo ali poškodovalo letalo, njegovi deli ali predmeti iz njega.

**MANIFESTACIJA IN DEMONSTRACIJA**

1. Manifestacije in demonstracije so organizirano ali spontano javno izražanje razpoloženja skupine ljudi. Krije samo tiste škode, ki so nastale zaradi manifestacij oziroma demonstracij, dovoljenih s strani pristojnih državnih organov.
2. Šteje se, da je nastala škoda, ki je krita s tem zavarovanjem, kadar so manifestanti ali demonstranti na kakršenkoli način uničili ali poškodovali zavarovane stvari (razbijanje, rušenje, uničevanje, požiganje,…).

**IZLIV VODE**

1. Za izliv vode se šteje nepričakovan izliv vode iz dovodnih ali odvodnih cevi ali iz naprav za toplovodno ali parno gretje ali drugih naprav, ki so priključene na cevovodno omrežje zaradi poškodovanja (loma, počenja ali zatajitve naprave za upravljanje in varnost) teh cevi in naprav ali izbruh pare iz naprav za toplovodno in parno gretje.
2. Krita so vsa gradbeno obrtniška dela brez instalacijskih del (delo in material).
3. Zavarovanje ne krije škode: zaradi izliva vode, ki je posledica izliva vode ali izbruha pare zaradi dotrajanosti, izrabljenosti in korozije ali slabega vzdrževanja dovodnega in odvodnega omrežja oziroma naprav, ki so na to omrežje priključene, zaradi hišne gobe, zaradi izgube vode in pare, na zalogah blaga, ki niso skladiščena najmanj 10cm od tal, zaradi izliva vode iz žlebov in cevi za odvod deževnice ter zaradi posedanja tal kot posledice izliva vode iz dovodnih in odvodnih cevi.

**POPLAVA, TALNA VODA, VISOKA VODA**

1. Poplava je, če stalne vode poplavijo zemljišče na katerem so zavarovane stvari, ker so prestopile bregove, predrle nasipe, porušile jezove ali se razlile zaradi izredno visoke plime, valov ali zaradi izrednega pritoka vode iz umetnih jezer. Poplava je tudi poplavljanje voda zaradi utrganja oblaka ali izredno močnih padavin, ki derejo po pobočjih , cestah in poteh.
2. Talna voda je nenaden dvig podtalnice zaradi obilnih nenadnih padavin ali nenadnega topljenja snega.
3. Za visoko vodo se šteje, če voda preseže normalno mesečno višino vode ali pretok, ki ga kaže najbližji vodomer.

**METEORNE VODE, ŽLED IN ZMRZAL**

1. Zavarovanje krije škodo, ki jo povzroči prelitje meteorne vode iz žlebov in odtočnih cevi na zavarovanih stvareh, zaradi izredno močnih kratkotrajnih padavin in nenadne zamašitve odtočnih cevi.
2. Zavarovanje zmrzali krije škodo na zavarovanih stvareh, ki nastane v posledici zamrznitve cevi in žlebov za odvajanje meteornih voda.
3. Žled je ledena obloga, ki nastane v posledici padanja dežja ali topljenja snega z nenadno zamrznitvijo in s svojo težo poškoduje zavarovano stvar.

**OBSEG NEVARNOSTI VANDALIZMA**

* 1. Zavarovanje krije škodo, ki je nastala z uničenjem ali poškodovanjem zavarovanih stvari po tretjih osebah na kakršenkoli način.
  2. Vsako škodo, ki jo zavarovanec uveljavlja pri zavarovalnici, mora prijaviti pristojnemu organu za notranje zadeve (policiji).
  3. Zavarovanje se sklepa **brez odbitne franšize**.

**UDAREC NEZNANEGA MOTORNEGA VOZILA**

1. Zavarovanje krije škodo, ki nastane na zavarovani stvari zaradi udarca neznanega motornega vozila. Vsako škodo, ki jo zavarovanec uveljavlja pri zavarovalnici, mora prijaviti pristojnemu organu (policiji).

**ZMRZAL**

1. Zavarovanje krije škodo, ki je nastala na zavarovanih stvareh zaradi nenadnega delovanja mraza ob nepričakovanem času.
2. Zavarovanje krije škodo, ki nastane pri izvajanju gradbenih del občutljivih na mraz, če so bili upoštevani ustrezni zaščitni ukrepi za delo v zimskem času.

**LED IN SNEG**

1. Zavarovanje krije škodo, ki nastane na zavarovanih stvareh zaradi teže, pritiska in udarca ledu ali snega.

**SNEŽNI PLAZ**

1. Zavarovanje krije škodo zaradi drsenja snežnih gmot s planinskih pobočij.
2. Zavarovanje krije škodo, ki nastane zaradi zračnega pritiska, ki ga je povzročil snežni plaz.

**ATMOSFERSKE PADAVINE**

1. Zavarovanje krije škodo, ki jo na objektu v gradnji povzročita nepredvideni dež ali sneg s svojim mehaničnim delovanjem ali težo (z izpiranjem ali zamakanjem).
2. Šteje se, da je bil nepredviden dež, če je na objekt v gradnji v času ene ure padlo najmanj 15 mm ali 15 litrov dežja na 1m2.
3. Šteje se, da je padel nepredviden sneg, če je zapadel naenkrat in znaša njegova teža najmanj 150 kg na 1m2. Nepredviden je tudi sneg, ki pade v času od 15. marca do 15. novembra in znaša njegova debelina min 15 cm.
4. Če je količina dežja oz. teža ali debelina snega dvomljiva, jo mora zavarovanec dokazati s podatki Agencije RS za okolje, Urada za meteorologijo.

**UTRGANJE IN ZRUŠENJE ZEMLJIŠČA**

1. Utrganje zemljišča ali tal je geološko odstopanje in kotaljenje trdnih kosov zemlje ali tal.
2. Zavarovanje krije škodo, ki nastane zaradi udarca trdnega kosa zemlje ali tal, ki se je utrgal, zadel v zavarovano stvar in jo pri tem uničil ali poškodoval.
3. Zavarovanje krije tudi stroške odstranjevanja nasutega, zrušenega ali utrganega materiala, vendar največ v širini enega metra od zavarovanega objekta v gradnji.

**POSEDANJE TAL**

1. Zemeljski usad je navpično posedanje tal pod gradbenim objektom zaradi posledice gradbene nezgode ali geoloških vplivov.

**STROJELOMNO ZAVAROVANJE**

1. Zavarovanje krije uničenje ali poškodovanje vseh vrst strojev, strojnih naprav, električnih naprav, aparatov in instalacij v obratovanju, kakor tudi montiranih in pripravljenih za obratovanje, skupaj s polnjenjem električnih naprav (olje) ter podstavki, ležišči in temelji strojev, podzemne, nadzemne in podvodne instalacije, vse vrste omrežij s pripadajočimi napravami, nadgradnje vozil ter priključke za traktorje in delovne stroje. Prav tako so zgoraj našteti predmeti zavarovani tudi, ko se demontirajo in ponovno montirajo zaradi popravila (remonta) ter v času popravila v delavnicah podjetij, ki izvajajo popravila, dalje, ko se prevažajo zaradi čiščenja, premestitve ali premestitve na drugo mesto na območju Slovenije, v času, ko so dane v zakup ali na posodo, če obratujejo v pogojih in z namenom, za katerega so projektirane in izdelane.

Trenutno sta zavarovani dve čistilni napravi ter vakuumska postaja – kot del kanalizacijskega omrežja. Kanalizacijsko omrežje ni predmet zavarovanja. Vrednosti so podane v ponudbenem pismu (b-strojelom).

1. Zavarovanje **vključuje zavarovanje amortizacije pri delnih škodah** tudi pri delih strojev, ki imajo krajšo življenjsko dobo od celotnega stroja.
2. Zavarovanje krije tudi stroške zemeljskih del ter stroške iskanja mesta napake ter stroške čiščenja.
3. Zavarovanje krije povišane stroške popravila v tujini in stroške popravila za nadurno, nočno in praznično delo ter hitri prevoz.
4. Zavarovanje se sklepa **brez odbitne franšize.**

**Priloga: Razpisni obrazec b – strojelom**

**VLOMSKA TATVINA**

1. Zavarovanje krije v obsegu, ki je dogovorjen s temi pogoji, škodo, do katere je prišlo, ker so bile zavarovane stvari odnešene, uničene ali poškodovane pri vlomu (vlomski tatvini) oziroma pri poskusu tega dejanja.
2. Zavarovanje krije škodo nastalo zaradi vlomne tatvine ne-vgrajenega gradbenega materiala in gradbenih delov, naprav ter instalacij, ki so pripravljene za vgraditev v zavarovani objekt v gradnji, kakor tudi zaradi vlomne in navadne tatvine v ta objekt že vgrajenih gradbenih delov, gradbenega materiala, naprav in instalacij.
3. Stvari so zavarovane v času, ko so v zaprtih in zaklenjenih prostorih, na prostem pa le, če je delovišče varovano s trdno, dobro vzdrževano ograjo (gradbeni panoji, armaturne mreže, lesene ograje, ograje iz žičnega pletiva), visoko vsaj 2m. Ograja mora biti zaklenjena, delovišče pa mora nadzorovati stalni čuvaj ali varnostna služba z občasnimi obhodi oz. mora biti prostor varovan z alarmnim ali videonadzorom, vezanim na službo za varovanje premoženja.
4. Poleg omenjenih določb smiselno veljajo tudi pogoji za vlomsko zavarovanje, če niso v nasprotju z njimi.

**Priloga: Razpisni obrazec d – gradbeno zavarovanje**

**Razpisni obrazec c – vlom**

**GRADBENA NEZGODA**

1. Zavarovanje krije škodo, ki je nastala zaradi:
   * napake pri izvajanju del
   * deformacije, premaknitve ali loma opreme za izvajanje del
   * prevoza ali prenosa na območju delovišča
   * napake v tehnično računskih podlagah, statičnih in drugih izračunih, izdelavi načrtov ter navodil za gradnjo
   * napake v konstrukciji
   * napake v materialu
   * padca in udarca
2. Škoda zaradi gradbene nezgode se krije le, če nastane naglo in jo izvajalec del glede na tehnično znanje in možnosti gradbeništva ni mogel niti ni bil dolžan predvideti.
3. Za napako pri izvajanju se ne šteje gradnja v nasprotju s pogodbo o gradnji, pomanjkljiva gradnja, slaba gradnja in uporaba neustreznega materiala.
4. Stroški za odstranitev napak samih se ne povrnejo, tudi tedaj ne, ko so bile zaradi napak v tehnično računskih osnovah, izračunih, načrtih, napak v materialu, konstrukcij in napak v izvajanju zavarovane stvari uničene ali poškodovane.
5. Prav tako ni nastala gradbena nezgoda, če so zavarovane stvari uničene ali poškodovane zaradi:

* kršitve splošno priznanih pravil gradbene tehnike
* kršitve tehničnih predpisov, navodil, normativov, standardov ali odločb tehnične inšpekcije
* opustitve običajnih preiskav zemljišč in potrebnih zaščitnih ukrepov
* uporabe načrtov ter načina izvajanja gradbenih del, konstrukcij in gradbenih materialov, ki jih pristojna inšpekcija za preiskavo materiala in konstrukcij še ni preizkusila, preiskala in odobrila.

1. Če zavarovanec oz. izvajalec del med izvajanjem ali po zaključku gradbenih del izve, da je bila v tehnično računskih podlagah, izračunih, načrtih, konstrukciji ali materialu storjena vidna ali prikrita napaka, ki bi lahko povzročila uničenje ali poškodbo zavarovanih stvari, mora na svoje stroške sanirati ali obnoviti stvar, ki bi se zaradi tega lahko uničila ali poškodovala. Če zavarovanec potrebnih sanacijskih ali obnovitvenih del ne opravi in zaradi tega nastane škoda na zavarovanem objektu, izgubi pravico do zavarovalnine.

**Priloga: Razpisni obrazec d – gradbeno zavarovanje**

**ZAVAROVANJE ODGOVORNOSTI**

1. Zavarovanje krije odškodninsko odgovornost iz dejavnosti po registraciji, ki izvira v celoti iz lastništva, posesti ali upravljanja objektov in naprav zavarovanca do tretjih pravnih in fizičnih oseb, ki te objekte in naprave uporabljajo ali utrpijo škodo v zvezi z njimi, vključuje odgovornost za lastne delavce naročnika in odgovornost za čisto premoženjsko škodo.
2. Škodo, ki je posledica uveljavljanja odškodninskih zahtevkov na osnovi civilnega prava, ker je iz dejavnosti, lastnosti ali pravnega razmerja, lastništva, posesti, uporabe in upravljanja stvari prišlo do:

a) telesne poškodbe, okvare zdravja ali smrti neke osebe,

b) uničenja, poškodbe ali izginitve stvari.

1. Za tretje osebe iz (1) odstavka **se štejejo** tudi lastni delavci zavarovanca.
2. Zavarovanje krije tudi odgovornost za škodo iz posebnih nevarnostnih virov, ki ne izvirajo iz v polici navedene dejavnosti:

* odgovornost za škodo zaradi izgube ali izginitve stvari,
* odgovornost za čisto premoženjsko škodo, ki je posledica dejanja, opustitve ali napake, ni pa nastala niti na osebah niti na stvareh,
* zaradi uporabe ali posesti, zakupa ali užitka zemljišč, zgradb in prostorov, ki se uporabljajo izključno za namene zavarovanca,
* odgovornost iz posesti čistilne naprave Vrhnika in Borovnica in vakuumske postaje Borovnica

1. Zavarovanje obsega odgovornost za čiste premoženjske škode za napake, ki so zagrešene v času trajanja jamstva zavarovalnice. Če je napaka v opustitvi, v dvomu velja, da je zagrešena opoldne tistega dne, v katerem bi najpozneje moralo biti storjeno dejanje, da ne bi prišlo do škode.
2. Zavarovanje krije tudi ekološke škode.
3. Zavarovanje krije tudi odgovornost iz geodetske dejavnosti ter poklicna odgovornost geodetov do iste zavarovalne vsote.
4. Zavarovanje krije tudi PROIZVAJALČEVO ODGOVORNOST – zavarovani proizvod voda za oskrbo vodovodnega omrežja, ki ga upravlja JP KPV, d.o.o..
5. Pri gradbenem zavarovanju je v kritje odgovornosti vključeno tudi:
   1. - **odgovornost izvajalca gradbenih del do tretjih oseb**
   2. **- pogodbeno odgovornost v času garancije**
   3. - **odgovornost proti tretjim osebam v času garancije**
6. Zavarovalnica je zavezana proučiti odškodninske zahtevke tako po temelju kot po višini, poravnati po posvetu z zavarovancem upravičene zahtevke in poskrbeti za obrambo zavarovanca pred neutemeljenimi pretiranimi odškodninskimi zahtevki. Zavarovalnica je pooblaščena, da v imenu zavarovanca daje vse izjave, ki so po njegovem mnenju potrebne glede povračila škode ali obrambe pred neutemeljenimi ali pretiranimi zahtevki v skladu s pridobljenim stališčem zavarovanca.
7. Če oškodovanec uveljavlja svoj odškodninski zahtevek v celoti ali samo delno po pravdni poti, lahko vstopi zavarovalnica v pravdo na strani zavarovanca. Sporazumno z zavarovalnico lahko zavarovanec obravnava odškodninski zahtevek sam, pri pravdnem postopku pa mora upoštevati navodila in stališče zavarovalnice. Zavarovalnica lahko vodi pravdo po pooblaščeni osebi, ki jo sama določi ali pa vstopi v pravdo pri obravnavi odškodninskih zahtevkov proti zavarovancu na njegovi strani kot intervenient. Zavarovalnica je zavezana nadomestiti nastale pravdne stroške v celoti. Če je prišlo do pravde po nalogu zavarovalnice, nosi le- ta pravdne stroške tudi v primeru, ko je bil zahtevek neutemeljen.

Zavarovanje splošne odgovornosti in proizvajalčeve odgovornosti se sklepata **brez odbitne franšize, z 2x agregatom.**

Zavarovanje ostalih odgovornosti se sklepa z **10% franšizo, z 2x agregatom**.

**Priloga: Razpisni obrazec e – odgovornost**

**Razpisni obrazec d – gradbeno zavarovanje**

**ODGOVORNOST IZVAJALCA GRADBENIH DEL**

1. Zavarovanje krije škode tretjih oseb, ki izvirajo iz dejavnosti na deloviščih izven sedeža zavarovanca. Pri novogradnjah predstavlja delovišče kraj (lokacijo), kot ga opredeljujejo dokumenti k izvajalski pogodbi, vključno s pripadajočimi objekti in zemljišči, ki služijo za izgradnjo objekta, oziroma za izvedbo ali pripravo del v okviru delovišča.
2. Pri adaptacijah, sanacijah, nadgradnjah, rekonstrukcijah, dogradnjah, posameznih gradbenih, obrtniških, instalacijskih delih, urejanju okolja in podobnih delih je delovišče opredeljeno v smislu predhodnega odstavka. Če delovišča ni možno določiti v gornjem smislu, predstavlja delovišče prostor ali del objekta, kjer se izvajajo dela, vključno s potmi, prostori in zemljišči za manipulacijo in hrambo materiala ter sredstev za izvajanje ter pripravo del.
3. Odgovornost za škodo na podzemnih napravah (plinovodi, vodovodi, kanalizacijski vodi, elektrovodi, telekomunikacijski vodi, kanali, temelji…) krije zavarovanje le, če je zavarovanec pred pričetkom del pridobil podatke iz katastrskega načrta in gradbene dokumentacije o točni legi teh naprav in storil vse nujne ukrepe za preprečitev škode.
4. Zavarovanje ne krije škode, ki je bila povzročena pri obratovanju vozil in samohodnih delovnih strojev – ta je vključena pri avtomobilskemu zavarovanju – dodatek odgovornost dejavnosti.
5. Iz zavarovanja odgovornosti izvajalca del so izključeni odškodninski zahtevki:
   * podizvajalcev in oseb, zavarovanih z isto zavarovalno pogodbo
   * za škodo na stvareh, ki so predmet izvajalske pogodbe in se vgrajujejo v zavarovani objekt (?)
   * zaradi poškodovanja sosednjih gradbenih objektov, ker je bila opuščena ustrezna zaščita (ojačanje, podpiranje…)
   * zaradi škode na stvareh, ki jih ima zavarovanec kakorkoli na skrbi
   * zaradi škode na stvareh, ki so predmet ali sredstvo obdelave, predelave, preizkušanja, popravila, vzdrževanja
   * zaradi škode na obstoječih zgradbah in delih zgradb, na/v katerih se izvajajo adaptacije, dograditve, rekonstrukcije, predelave in podobno, če je vzrok škode bodisi v delu na njih bodisi v delu z njimi

**Priloga: Razpisni obrazec d – gradbeno zavarovanje**

**POGODBENA ODGOVORNOST IZVAJALCA DEL V ČASU GARANCIJE**

1. Zavarovanje krije škode, ki nastanejo na objektu v dogovorjenem roku garancije oziroma potem, ko ga je izvajalec del predal investitorju zaradi:

* skritih napak iz časa gradnje in, ki imajo vzrok v izvajanju gradnje
* del in aktivnosti, ki jih izvaja zavarovanec na podlagi pogodbe z investitorjem o vzdrževanju tega objekta

1. Zavarovanje krije odškodninske zahtevke za škode, ki so nastale tretjim osebam in njihovim stvarem v dogovorjenem času garancijske dobe.
2. V primeru uničenja ali poškodovanja zavarovanega gradbenega objekta se zavarovalnina izračunava, če ni drugače dogovorjeno, na podlagi cen materiala in del iz končnega obračuna med izvajanjem del in investitorjem.

**Priloga: Razpisni obrazec d – gradbeno zavarovanje**

**OBSEG NEVARNOSTI STEKLA**

1. Zavarovanje krije škodo, nastalo zaradi počenja, loma ali razbitja stekla ali drugih zavarovanih stvari.
2. Zavarovanje ne krije škode, ki nastane:
   1. pri premeščanju ali nameščanju zavarovanih stvari v prostore, ki niso navedeni v polici;
   2. zaradi prask, izjed in podobnih poškodb na površini zavarovanih stvari;
   3. zaradi drsenja ali posedanja tal.

Škoda na slikah, napisih in okraskih je krita le, če je istočasno nastala škoda na sami zavarovani stvari, na kateri je slika, napis ali okrasek.

**Priloga: Razpisni obrazec f – steklo**

**NEZGODNO ZAVAROVANJE**

Nezgoda je enkraten, nenaden in negotov dogodek, povzročen s hipnim delovanjem sile od zunaj na zavarovančevo telo, neodvisno od njegove izključne volje, tako da povzroči poškodbo telesa, ki zahteva zdravljenje pri zdravniku, popolno ali delno invalidnost ali zavarovančevo nezgodno smrt.

1. Za nezgodo se šteje:

* udarec s predmetom;
* padec, zdrs, strmoglavljenje;
* trčenje;
* povozitev;
* udar električnega toka ali strele;
* udarec ali ugriz živali;
* vbod s kakšnim predmetom;
* ranitev z orožjem in raznimi drugimi predmeti ali ranitev zaradi eksplozije;
* opekline z ognjem, elektriko, vročimi predmeti, tekočinami ali paro ipd.;
* zadavitev in utopitev;
* zastrupitev zaradi zaužitja strupa ali kemičnih sredstev;
* okužba rane, ki je nastala kot posledica nezgode;
* zastrupitve, dušitve in zadušitve zaradi vdihovanja plinov ali strupenih par oz. snovi, razen poklicnih obolenj;
* pretrganje mišic, izpah, pretrganje sklepnih vezi, prelom kosti, ki nastopi zaradi nagle telesne kretnje brez delovanja sile od zunaj, ki so bili po poškodbi ugotovljeni z ustrezno medicinsko preiskavo (npr. ultrazvok, artroskopija ipd) v zdravstveni ustanovi;
* zlom stalnih zdravih zob, ki še niso bili zdravljeni in so bili neposredno po poškodbi ugotovljeni v zdravstveni ustanovi

1. V primeru prevzema jamstva za nezgodo izplača zavarovalnica vsoto, ki je dogovorjena v ponudbenem pismu, in sicer:

* zavarovalno vsoto za nezgodno smrt, če je zavarovanec zaradi nezgode umrl;
* zavarovalno vsoto za invalidnost, če je zaradi nezgode pri zavarovancu nastopila popolna invalidnost;
* odstotek zavarovalne vsote za invalidnost, ki ustreza odstotku delne invalidnosti po Tabeli invalidnosti zavarovalnice, če je zavarovanec zaradi nezgode postal delni invalid;
* dnevno nadomestilo;
* pogrebnino, če je po zavarovalni pogodbi dogovorjeno kritje pogrebnina zaradi nezgode, izplača zavarovalnica v primeru zavarovančeve smrti zaradi nezgode, dogovorjeno zavarovalno vsoto.
* stroške zdravljenja zaradi nezgode, če ima nezgoda za posledico okvaro zavarovančevega zdravja, ki zahteva zdravniško pomoč in je po zavarovalni pogodbi dogovorjena tudi povrnitev stroškov zdravljenja zaradi nezgode, zavarovalnica ne glede na to, ali so še kakšne druge posledice, po predloženih originalnih dokazilih povrne vse dejanske in nujne stroške zdravljenja, ki so nastali v času aktivnega zdravljenja, vendar največ do zavarovalne vsote, ki je navedena v polici. Med stroške zdravljenja po prejšnjem odstavku spadajo tudi stroški za proteze in stroški za nakup drugih pripomočkov, če je to po presoji zdravnika potrebno. Zavarovalnica stroške zdravljenja ne povrne, če ima zavarovanec brezplačno zdravljenje v zdravstvenih ustanovah, ampak povrne samo tiste stroške zdravljenja, ki jih mora zavarovanec plačati sam. Stroškov prevoza kot je kilometrina, avtobus, vlak, taksi in podobno zavarovalnica ne krije. Naknadnih stroškov zdravljenja v zdravilišču in podobnih zdravstvenih ustanovah ter stroškov za zdravila izven domačih medicinskih ustanov zavarovalnica ne krije.

**Priloga: Razpisna obrazca g – nezgodno zavarovanje**

**ZAVAROVANJE VOZIL ( avtomobilov in delovnih strojev)**

Za zavarovanje veljajo splošni in posebni pogoji za zavarovanje avtomobilske odgovornosti (AO) in splošni pogoji za zavarovanje avtomobilskega kaska (AK)

**AO – zavarovanje odgovornosti**

Zavarovanje krije škodo, ki je posledica uveljavljanja odškodninskih zahtevkov, če je pri uporabi oziroma posesti vozila prišlo do:

* **telesne poškodbe, prizadetega zdravja ali smrti neke osebe do zavarovalne vsote 5.000.000,00 EUR + 100% povečanje ZV**
* **uničenja ali poškodovanja stvari do zavarovalne vsote 1.000.000,00 EUR + 100% povečanje ZV**

Zavarovanje krije zavarovanje odgovornosti – za vsa vozila in delovne stroje, kjer je to navedeno.

Zavarovanje krije dodatno odgovornost iz dejavnosti do **ZV 51.000,00 EUR** za tovorna in delovna vozila, kjer je to navedeno.

**AK – avtomobilski kasko**

Predmet zavarovanja so vse vrste motornih, priključnih in tirnih vozil, delovnih strojev ter koles s pomožnim motorjem in njihovi sestavni deli dokler so vgrajeni ali pritrjeni na/v vozilo (v nadaljevanju vozila). Krita je škoda zaradi uničenja ali poškodovanja vozil, ki so posledica presenetljivih in od zavarovančeve ali voznikove volje neodvisnih dogodkov.

Avtomobilski kasko se sklepa z 1% oz. brez franšize, kjer je to navedeno.

**Delne kasko kombinacije**

1. Nalet divjadi in domačih živali: kombinacija krije škodo, ki nastane z neposrednim dotikom divjadi ali domače živali.
2. Poškodbe na parkirišču: kombinacija krije škodo na parkiranem vozilu, ki je nedvomno nastala zaradi neposrednega dotika oz. trčenja neznanega motornega vozila.
3. Stekla: kombinacija krije škodo, ki nastane zaradi razbitja in poškodovanja stekel na motornem vozilu, razen stekla svetlobnih teles in ogledal.
4. Stekla, svetlobna telesa, ogledala: kombinacija krije škodo, ki nastane zaradi razbitja, poškodovanja ali tatvine vgrajenih stekel, svetlobnih teles in ogledal na motornem vozilu.

**Asistenca**

Zavarovanje nudi kritje za primer posledic prometne nesreče, mehanske okvare vozila, vandalizma ali tatvine zavarovanega vozila, ki nastane med potovanjem. To kritje zajema organizacijo asistenčnih storitev v asistenčnih primerih ter krije stroške njihove izvedbe (skladno s pogoji zavarovalnice).

**Priloga: Razpisna obrazca h in i – vozila**

1. **člen**

**ZAVAROVALNI KRAJ**

1. Velja za celotno območje Republike Slovenije in tujino, kjer je tako navedeno.

2. Premičnine so zavarovane tudi na kraju obdelave, predelave, popravila in v času, ko so dane v zakup, najem, na posodo ali hrambo.

3. Pri gradbenem zavarovanju je območje gradbišča s priročnimi skladišči in drugimi priročnimi objekti na gradbišču, ki služijo zavarovanemu objektu.

1. **člen**

**ZAVAROVALNA VREDNOST**

* 1. Zavarovalna vrednost zgradb je gradbena vrednost novega objekta po krajevnih tržnih cenah. Gradbena vrednost novega objekta je cena, ki obsega stroške gradbenih, obrtniških, inštalacijskih del in vgrajene opreme ter stroškov čiščenja in odvoza odpadkov. Zavarovalna vrednost opreme je nova tržna vrednost.
  2. Na novo vrednost so zavarovane tiste zgradbe in oprema, katerih dejanska vrednost je enaka ali višja od 40% nove vrednosti ali funkcionalne vrednosti. Zavarovana vrednost zgradb in opreme, katerih dejanska vrednost je nižja od 40% nove vrednosti je dejanska vrednost. Dejanska vrednost se obračuna na podlagi neodpisanih vrednosti zavarovalčevih knjigovodskih evidentiranih osnovnih sredstev na dan škodnega dogodka. V primeru, da je vrednost zavarovančevih neodpisanih vrednosti knjigovodsko evidentiranih osnovnih sredstev enaka nič (0), velja pravilo, da se za vsa zavarovalčeva neodpisana osnovna sredstva, ki so v funkciji (v uporabi) uporabi vrednost, ki je enaka 25% vrednosti nove nabavne vrednosti zavarovanih osnovnih sredstev.
  3. Zaloge so zavarovane na flotantni način (obrazec ZALOGE).
  4. Zavarovalna vrednost gradbenega zavarovanja je za:
* gradbeni objekt - dejanska cena gradbenega objekta
* gradbeni obrtniški, instalacijski material, gradbene elemente in elektro-strojno opremo, namenjeno za vgraditev v gradbeni objekt – nabavna cena nove stvari
* opremo za izvajanje gradnje – nabavna cena nove stvari, zmanjšana za znesek vrednosti, izgubljene zaradi obrabe, starosti in elektronske zastarelosti
* pomožne objekte, pomožni gradbeni material v uporabi – nabavna vena novih stvari, zmanjšana za znesek vrednosti, izgubljene zaradi obrabe in ekonomske zastarelosti

1. **člen**

**ZAVAROVALNE VSOTE IN OSNOVA ZA OBRAČUN PREMIJE**

1. Stvari naročnika, ki so v njegovi lasti, posesti, upravljanju ali poskusnem obratovanju, zavarovane v skladu s temi pogoji, so zavarovane na novo vrednost, največ do višine zavarovanih vsot. Med letom zgrajeni objekti, opravljene adaptacije, izvršene dogradnje, montirana in nabavljena oprema, so zajeti v zavarovanje. Njihova zavarovalna vsota je enaka nabavni vrednosti, enako velja za nove investicije v teku, vendar za vse prej našteto največ do 15% zavarovalne vsote.
2. Osnova za obračun zavarovalne premije so vrednosti navedene v ponudbenih pismih.
3. Objekti so zavarovani na novo gradbeno vrednost, oprema pa na novo nabavno vrednost, največ do višine zavarovanih vsot.
4. Zavarovalne vsote pri zavarovanju odgovornosti so navedene v ponudbenem pismu in 2. členu teh pogojev.
5. Zavarovalne vsote pri avtomobilskemu zavarovanju so navedene v ponudbenem pismu in 2. členu teh pogojev.
6. **člen**

**OBRAČUN ŠKODE**

1. Škoda, ki jo krije zavarovanje, se obračuna v primeru:
   * uničenja zavarovanega predmeta ali dela po zavarovani vrednosti ob nastanku škodnega primera, zmanjšani za vrednost ostankov,
   * poškodbe zavarovanega predmeta po stroških popravila in materiala, kolikor bi znašali ob nastanku škodnega primera. V škodo se ne računajo stroški, ki so nastali ob popravilu zaradi kvalitetne izboljšave.
2. Pri odgovornosti se z zavarovanjem krita škoda ugotavlja na podlagi civilnega prava oziroma pogodbenih določil.
3. **člen**

**DAJATEV ZAVAROVALNICE (ZAVAROVALNINA IN ODŠKODNINA )**

* + - 1. Če je zavarovalna vsota enaka ali višja od zavarovalne vrednosti, plača zavarovalnica ob nastanku škodnega primera obračunano škodo v polnem znesku, vendar največ do višine zavarovalne vrednosti.
      2. Načelo razmerja kot posledica podzavarovanja se po teh pogojih ne upošteva.
      3. Nujne stroške za ukrepe, ki naj bi odvrnili ali zmanjšali škodo in ki so po nastanku zavarovalnega primera storjeni po nalogu zavarovalnice, mora ta povrniti v celoti.
      4. Zavarovalnica izplača obračunano škodo oz. njen ustrezni del zavarovancu v dogovorjenem roku potem, ko je prejela dokaz o obstoju in višini svoje obveznosti ter vse podatke, ki so potrebni, da se škoda lahko obračuna. V primeru, ko mora zavarovanec prijaviti škodo policiji (požar, eksplozija), se lahko rok za izplačilo podaljša do 90 dni.
      5. Pri zavarovanjih s franšizo se zavarovalnina/odškodnina, ki jo mora zavarovalnica plačati, zmanjša za dogovorjeni znesek.

1. **člen**

**PLAČILO PREMIJE**

Zavarovanec je dolžan plačevati dogovorjeno premijo ves čas trajanja zavarovanja. Namesto njega jo lahko plača vsak, ki ima pravni interes, da ostane zavarovalna pogodba v veljavi. Zavarovalnica je v vsakem primeru dolžna sprejeti plačilo premije.

Če je dogovorjeno, da se premija plača v obrokih in obročna premija ni plačana do dneva zapadlosti, se lahko zaračunajo zamudne obresti.

1. **člen**

**ZAMUDA PLAČILA PREMIJE**

1. Če zavarovalec ne plača premije, ki je zapadla v plačilo in tega ne stori kdo drug, ki ima za to pravni interes, preneha zavarovalna pogodba po 30 dneh od dneva, ko je bilo zavarovancu vročeno priporočeno pismo zavarovalnice z obvestilom o zapadlosti premije, pri čemer se ta rok ne more izteči prej, preden ne preteče 30 dni od zapadlosti premije. V vsakem primeru pa neha zavarovalna pogodba veljati, če premija ni plačana v letu dni od njene zapadlosti, ne glede na obvestilo zavarovalnice. Jamstvo zavarovalnice preneha s prenehanjem zavarovalne pogodbe (izključena je uporaba 4. odstavka 937. člena Obligacijskega zakonika).
2. V primeru prenehanja zavarovalne pogodbe zaradi zapadle premije, je zavarovanec dolžan plačati premijo za čas do dneva prenehanja pogodbe ali celotno premijo za tekoče zavarovalno leto, če je do dneva prenehanja pogodbe nastal zavarovalni primer, za katerega je zavarovalnica dolžna plačati zavarovalnino.
3. **člen**

**NEVARNOSTNE OKOLIŠČINE**

* 1. Pri sklenitvi zavarovalne pogodbe mora zavarovalec prijaviti zavarovalnici vse okoliščine, ki so pomembne za ocenitev nevarnosti (teže rizika) in katere so mu bile poznane oziroma mu bi morale biti poznane. Za okoliščine, ki so pomembne za ocenitev nevarnosti, se štejejo zlasti okoliščine, ki so poznane zavarovancu in na podlagi katerih je določena in izračunana zavarovalna premija, kakor tudi okoliščine, ki so navedene v zavarovalni pogodbi. Te okoliščine lahko zavarovalec in zavarovalnica tudi skupaj določita. Zavarovalec mora omogočiti pregled in revizijo rizika, kakor tudi določitev maksimalne možne škode.

1. **člen**

**VARNOSTNI UKREPI**

1. Zavarovalec mora izpolnjevati obveznosti, ki so z zavarovalno pogodbo ali s predpisi določene zato, da se prepreči nastanek zavarovalnega primera oziroma, da se omejijo škodljive posledice, če nastopi zavarovalni primer.
2. Zavarovalnica ima pravico preverjati, če zavarovalec izpolnjuje dogovorjene in predpisane obveznosti.
3. Če je dogovorjen rok, do katerega se morajo opraviti ukrepi za preprečitev nastanka zavarovalnega primera ali omejitev škodnih posledic, se zavarovancu izplača zavarovalnina tudi takrat, ko je zavarovalni primer nastal do poteka tega roka, čeprav je škoda v vzročni zvezi z varnostnimi ukrepi.
4. **člen**

**ZAČETEK IN KONEC UČINKOVANJA ZAVAROVANJA**

* 1. Učinkovanje zavarovanja se začne ob 00.00 uri dneva, ki je v zavarovalni listini dogovorjen kot začetek zavarovanja.
  2. Učinkovanje zavarovanja se konča ob 24.00 uri tistega dne, ki je v polici naveden kot dan poteka zavarovanja.

1. **člen**

**OMEJITEV UČINKOVANJA ZAVAROVANJA**

* 1. Zavarovalnica je dolžna povrniti škodo nastalo po naključju ali po krivdi zavarovanca, razen če je glede določene škode taka obveznost v zavarovalni pogodbi izrecno izključena.
  2. Zavarovalnica je dolžna povrniti vsako škodo, ki jo povzročijo osebe, za katerih ravnanje zavarovanec kakorkoli odgovarja, ne glede na to, ali je bila škoda povzročena iz malomarnosti ali namenoma.
  3. Zavarovalnica ne krije škode, ki nastane z vojnimi operacijami ali upori ter terorističnimi dejanji, če dokaže, da je škodo povzročil tak dogodek.

1. **člen**

**ZAVAROVALNI PRIMER**

* 1. Šteje se, da je nastal zavarovalni primer, ko je nastopil dogodek, za katerega je sklenjeno zavarovanje in je zaradi ene izmed zavarovanih nevarnosti nastopila škoda na zavarovani stvari ali je nastopil škodni dogodek, katerega posledice krije zavarovalnica.

1. **člen**

**ZAVAROVANČEVE OBVEZNOSTI PO ZAVAROVALNEM PRIMERU**

* 1. Zavarovanec mora prijaviti zavarovalnici nastanek zavarovalnega primera najkasneje v tridesetih dneh od dneva, ko zanj izve.
  2. Prijava škode je praviloma pisna. Če je bila zavarovalnica o nastopu zavarovalnega primera v roku iz prejšnjega odstavka obveščena le preko telefona ali brzojavno, je potrebno to obvestilo potrditi s pisno prijavo najpozneje v roku 15 dni od dneva prijave škode.
  3. Prijava škode, ki jo zavarovanec pošlje zavarovalnici, mora vsebovati naslednje podatke:
  + kraj in datum nastanka škode,
  + predmet škode,
  + osnovno zavarovalno vsoto, ki je enaka nabavni vrednosti sredstev ali neodpisani vrednosti,
  + vzrok škode in opis škode,
  + približni znesek škode (predračun za popravilo škode),
  + organizacijsko enoto, ki je škodo prijavila,
  + številko računa, na katerega se nakaže zavarovalnina oziroma odškodnina.
  1. Po nastanku zavarovalnega primera, za katerega se uveljavlja plačilo zavarovalnine, ima zavarovanec naslednje obveznosti:
* takoj ukreniti vse, kar je v njegovi moči, da omeji škodljive posledice,
* zavarovalnem primeru, ki je nastal zaradi požara, eksplozije, vloma, ropa, tatvine ali izrednega dogodka (prometne nesreče, prometne nezgode) mora takoj obvestiti pristojni organ za notranje zadeve ter navesti, katere stvari so bile uničene, poškodovane ali so izginile.

Če je zavarovanec namerno kršil predpisane obveznosti iz 4. odstavka tega člena, ni upravičen do plačila tistega dela škode, ki je nastala zaradi takega ravnanja.

Zavarovanec je upravičen do celotne dajatve zavarovalnice, če škoda ni manjša kljub izvršitvi obveznosti iz 4. odstavka tega člena.

* 1. Zavarovanec je zavezan glede na rok prijave dati na razpolago zavarovalnici vse podatke in druge dokaze, ki so potrebni za ugotavljanje vzroka, obsega in višine škode. Zavarovalnica lahko od zavarovanca zahteva, da ji preskrbi še druge podatke oziroma dokaze, kadar je to nujno potrebno in upravičeno.

1. **člen**

**IZVEDENIŠKI POSTOPEK**

* 1. Zavarovanec ali zavarovalnica lahko zahtevata, da se določena sporna dejstva ugotovijo z izvedenci.
  2. Vsaka pogodbena stranka izbere enega izvedenca izmed oseb, ki z njima niso v delovnem razmerju. Izbrana izvedenca se še pred začetkom dela dogovorita za tretjega izvedenca, ki poda svoje mnenje le, kadar so ugotovitve prvih dveh različne.

Zavarovalnica in zavarovalec se lahko dogovorita, da prvo izvedeniško mnenje poda pooblaščeni upravljalec, drugo mnenje pa poda upravljalec. V primeru, da sta mnenji različni, lahko zavarovalnica skupaj z zavarovalcem določi skupnega izvedenca, katerega mnenje je za pogodbeni stranki obvezujoče.

Vsaka stranka nosi stroške izvedenca, ki ga je izbrala.

Stroške tretjega izvedenca nosi zavarovalnica.

1. **člen**

**ZAPADLOST ZAVAROVALNINE OZIROMA ODŠKODNINE**

* 1. Zavarovalnica mora izplačati odškodnino oz. zavarovalnino ali v zavarovalni pogodbi določeno vsoto v roku, ki ne sme biti daljši od dogovorjenega roka, šteto od dneva, ko je bila obveščena, da je zavarovalni primer nastal. Če je za ugotovitev obstoja obveznosti zavarovalnice ali višine dajatve potreben določen čas, začne teči rok iz prejšnjega odstavka od dneva, ko sta bila ugotovljena obstoj obveznosti in višina odškodnine.
  2. Če višina odškodnine oz. zavarovalnine ni ugotovljena v roku iz 1. odstavka tega člena, mora zavarovalnica izplačati na zahtevo zavarovanca nesporni del kot predujem.
  3. Prijava škode, ki jo zavarovanec pošlje zavarovalnici, mora vsebovati naslednje podatke:
  + kraj in datum nastanka škode,
  + predmet škode,
  + osnovno zavarovalno vsoto, (ki je enaka nabavni vrednosti sredstev ali neodpisani vrednosti),
  + vzrok škode in opis škode,
  + približni znesek škode (predračun za popravilo škode),
  + organizacijsko enoto, ki je škodo prijavila,
  + številko računa, na katerega se nakaže zavarovalnina oziroma odškodnina.
  1. Če je bil v zvezi z zavarovalnim primerom uveden postopek proti zavarovancu zaradi prekrška ali kaznivega dejanja, sme zavarovalnica odložiti plačilo odškodnine oziroma neizplačanega dela odškodnine, dokler postopek ni pravnomočno končan oziroma ustavljen.
  2. V primeru, da zavarovalnina oz. odškodnina, oziroma njen del ni izplačan v roku iz 1. odstavka tega člena, sme zavarovanec zaračunati zavarovalnici za neizplačani del zavarovalnine oz. odškodnine in za čas prekoračitve zamudne obresti po splošnih predpisih.

1. **člen**

**PREHOD ODŠKODNINSKIH ZAHTEVKOV**

* 1. Z izplačilom zavarovalnine iz zavarovanja stopi zavarovalnica do višine izplačane zavarovalnine v zavarovančeve pravice nasproti tistemu, ki je kakorkoli odgovoren za škodo.
  2. Če je zavarovalnica povrnila del škode oziroma je zavarovalnina, ki jo je izplačala zavarovancu iz kateregakoli razloga nižja od škode, ki jo je ta utrpel, zavarovalnica ne sme uveljavljati zahtevka proti odgovorni osebi v položaj, v katerega je vstopila, v škodo zavarovanca, ki ima pravico dobiti iz sredstev odgovorne osebe izplačan ostanek odškodnine oziroma pokritje preostale škode.
  3. Če je prehod zavarovančevih pravic na zavarovalnico v celoti ali delno onemogočen po krivdi zavarovanca, je zavarovalnica v sorazmernem delu prosta svojih obveznosti nasproti zavarovancu.
  4. Ne glede na določbo iz 1. odstavka zavarovančeve pravice ne preidejo na zavarovalnico, če je škodo povzročil nekdo, za katerega ravnanje zavarovanec odgovarja ali je zavarovančev delavec, razen če je bila škoda povzročena namenoma.

1. **člen**

**ZAVAROVANJE PO ZAVAROVALNEM PRIMERU**

* 1. Če nastane v isti zavarovalni dobi zaporedoma več zavarovalnih primerov, se za vsakega izmed njih iz zavarovanja izplača popolna zavarovalnina oz. odškodnina, glede na celotno zavarovalno vsoto, brez zmanjšanja za znesek v tej dobi že izplačanih dajatev.

1. **člen**

**UPORABA ZAKONA**

* 1. Za vprašanja iz zavarovalne pogodbe, ki niso urejena s Splošnimi navodili za zavarovanje premoženja JP KPV d.o.o., se uporabljajo določila Obligacijskega zakonika (uradno prečiščeno besedilo – OZ-UPB1, Ur.l. RS, št. 97/2007).

1. **člen**

**ZAVAROVALNO KRITJE**

* 1. Stvari naročnika, zavarovane v skladu s temi pogoji, so zavarovane na dogovorjeno novo vrednost, največ do višine zavarovanih vsot.

1. **člen**

**NEVARNOSTNE OKOLIŠČINE**

* 1. Zavarovalnica ima možnost zavarovalnega pregleda in revizije rizika zaradi ocenitve nevarnostnih okoliščin.

1. **člen**

**SKLENITEV ZAVAROVALNE POGODBE**

* 1. Z izbranim ponudnikom bo naročnik sklenil zavarovalno pogodbo v roku 8 dni po izteku roka za revizijo na sklep o izbiri. Ne glede na datum sklenitve zavarovalne pogodbe ponudnik zagotavlja z razpisno dokumentacijo določena zavarovanja naročnika od 00. 00 ure 01.01.2021 dalje do 24.00 ure 31.12.2022 in bo to zavezo potrdil z izdajo potrdila o kritju.